1. ------IND- 2020 0658 E-- MT- ------ 20201030 --- --- PROJET

**DISPOŻIZZJONIJIET TAL-ABBOZZ PRELIMINARI TAL-LIĠI DWAR L-ISKART U L-ĦAMRIJA KKONTAMINATI U L-PLASTIKS**

**(23-10-2020)**

**Artikolu 2. *Definizzjonijiet.***

Għall-finijiet ta’ din il-liġi għandhom japplikaw id-definizzjonijiet li ġejjin:

a) “Skart”: kwalunkwe sustanza jew oġġett li l-proprjetarju tagħhom jarmi jew ikollu l-intenzjoni jew l-obbligu li jarmi.

b) “Skart domestiku”: skart iġġenerat ġewwa d-djar li jirriżulta mill-attivitajiet domestiċi. Skart domestiku jinkludi wkoll dak simili għall-iskart preċedenti ġġenerat f’servizzi u industriji, u li ma jirriżultax mill-attività prinċipali tas-servizz jew tal-industrija.

F’din il-kategorija huwa inkluż ukoll l-iskart li jiġi ġġenerat fid-djar minn apparat elettriku u elettroniku, ħwejjeġ, batteriji, akkumulaturi, għamara u affarijiet personali, kif ukoll l-iskart u l-fdalijiet li jirriżultaw minn xogħlijiet żgħar ta’ kostruzzjoni u tiswija fid-djar.

Se jitqies bħala skart domestiku dak li jirriżulta mit-tindif ta’ toroq pubbliċi, żoni ħodor, żoni rikreattivi u bajjiet, l-annimali domestiċi mejta u l-vetturi abbandunati.

c) “Skart kummerċjali”: skart iġġenerat mill-attività nnifisha tal-kummerċ bl-ingrossa u bl-imnut tas-servizzi ta’ ristoranti u barijiet, tal-uffiċċji u tas-swieq, kif ukoll tal-bqija tas-settur ta’ servizzi.

d) “Skart industrijali”: skart li jirriżulta mill-proċessi ta’ manifattura, ipproċessar, użu, konsum, tindif jew manutenzjoni ġġenerat mill-attività industrijali.

e) “Skart b’ġurisdizzjoni lokali”: skart ġestit mill-entitajiet lokali, f’konformità mad-dispożizzjonijiet tal-Artikolu 12.5.

f) “Skart muniċipali”:

1. l-iskart imħallat u l-iskart miġbur b’mod separat b’oriġini domestika, inklużi l-karta u l-kartun, il-ħġieġ, il-metall, il-plastik, il-bijoskart, l-injam, it-tessuti, l-imballaġġ, l-iskart minn apparat elettriku u elettroniku, skart minn batteriji u akkumulaturi u skart voluminuż, inklużi s-saqqijiet u l-għamara,

2. l-iskart imħallat u l-iskart miġbur b’mod separat li jkun ġej minn sorsi oħra, fejn dan l-iskart ikun simili fin-natura u l-kompożizzjoni tiegħu għall-iskart b’oriġini domestika.

L-iskart muniċipali ma jinkludix l-iskart li jkun ġej mill-produzzjoni, l-agrikoltura, il-forestrija, is-sajd, it-tankijiet settiċi, is-sistema tad-dranaġġ u l-impjanti tat-trattament tal-ilma mormi, inklużi l-ħama tad-dranaġġ, il-vetturi fi tmiem il-ħajja operattiva tagħhom iżda mhux l-iskart mill-kostruzzjoni u d-demolizzjoni.

Din id-definizzjoni hija introdotta sabiex tiddetermina l-kamp ta’ applikazzjoni tal-objettivi dwar il-preparazzjoni għall-użu mill-ġdid u r-riċiklaġġ u l-istandard tal-kalkolu stabbiliti f’din il-liġi, u hija mifhuma mingħajr preġudizzju għad-distribuzzjoni ta’ responsabbiltajiet għall-ġestjoni tal-iskart bejn l-aġenti pubbliċi u dawk privati fid-dawl tad-distribuzzjoni tal-kompetenzi stabbilita fl-Artikolu 12.5.

g) “Skart perikoluż”: skart li jippreżenta karatteristika perikoluża waħda jew iktar minn dawk imniżżla fl-Anness I u dak li jista’ japprova l-Gvern b’konformità mad-dispożizzjonijiet stabbiliti fir-regolamentazzjoni tal-Unjoni Ewropea jew fil-konvenzjonijiet internazzjonali li tagħmel parti minnhom Spanja. F’din id-definizzjoni huma inklużi wkoll il-kontenituri u l-imballaġġ li fihom fdalijiet ta’ sustanzi perikolużi jew huma kkontaminati minnhom.

h) “Skart mhux perikoluż”: skart li mhuwiex kopert mill-punt g).

i) “Żjut għar-rimi”: iż-żjut minerali jew sintetiċi, industrijali jew taʼ lubrikazzjoni kollha, li ma baqgħux xierqa għall-użu previst oriġinarjament, bħaż-żjut għar-rimi tal-magni bil-kombustjoni u ż-żjut tal-gerijiet, iż-żjut taʼ lubrikazzjoni, iż-żjut għat-turbini u ż-żjut idrawliċi iżda huma esklużi ż-żjut tal-kċina għar-rimi li jkunu ġejjin minn pjanti jew annimali.

j) “Skart mill-kostruzzjoni u d-demolizzjoni”: skart iġġenerat mill-attivitajiet ta’ kostruzzjoni u demolizzjoni.

k) “Skart mit-tagħmir tas-sajd”: kwalunkwe tagħmir tas-sajd li jissodisfa d-definizzjoni ta’ skart, inklużi l-komponenti separati, is-sustanzi jew materjali kollha li jagħmlu parti mit-tagħmir tas-sajd jew li kienu mwaħħla magħhom meta ntremew. Huma inklużi wkoll it-tagħmir tas-sajd u l-komponenti abbandunati jew mitlufa tagħhom.

l) “Skart mill-ikel”: l-ikel kollu, kif definit fl-Artikolu 2 tar-Regolament tal-Parlament Ewropew u tal-Kunsill (KE) Nru 178/2002, tat-28 ta’ Jannar 2002, li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà ta’ l-ikel, li nbidel fi skart.

m) “Bijoskart”: skart bijodegradabbli mill-ġonna u l-parks, skart mill-ikel u mill-kċina li jkun ġej mid-djar, uffiċċji, ristoranti, grossisti, kmamar tal-ikel, servizzi ta’ forniment tal-ikel u x-xorb kollettiv u stabbilimenti ta’ konsum bl-imnut, u skart komparabbli li jkun ġej minn impjanti tal-ipproċessar tal-ikel.

n) “Kompost”: tejjieb organiku miksub mit-trattament bijoloġiku aerobiku u termofiliku ta’ skart bijodegradabbli miġbur b’mod separat. Mhuwiex meqjus kompost il-materjal organiku miksub mill-impjanti tat-trattament mekkaniku-bijoloġiku ta’ skart imħallat, li għandu jissejjaħ materjal bijostabbilizzat.

ñ) “Diġerit”: tejjieb organiku miksub mit-trattament bijoloġiku anaerobiku ta’ skart bijodegradabbli miġbur b’mod separat. Mhuwiex meqjus diġerit il-materjal organiku miksub mill-impjanti tat-trattament mekkaniku-bijoloġiku anaerobiku ta’ skart imħallat, li għandu jissejjaħ materjal bijostabbilizzat.

o) “Prevenzjoni”: sett ta’ miżuri adottati fl-istadju tal-konċepiment u d-disinn, ta’ produzzjoni, distribuzzjoni u ta’ konsum ta’ sustanza, materjal jew prodott, sabiex jitnaqqsu:

1. Il-kwantità tal-iskart, inkluż permezz tal-użu mill-ġdid tal-prodotti jew l-estensjoni tal-ħajja operattiva tal-prodotti.

2. L-impatti avversi fuq l-ambjent u fuq is-saħħa tal-bniedem mill-iskart iġġenerat, inkluż l-iffrankar fl-użu ta’ materjali jew enerġija.

3. Il-kontenut ta’ sustanzi perikolużi f’materjali u prodotti.

p) “Użu mill-ġdid”: kwalunkwe operazzjoni li bis-saħħa tagħha l-prodotti jew il-komponenti ta’ prodotti li ma jkunux skart jintużaw mill-ġdid bl-istess għan li kienu kkonċepiti għalih.

q) “Produttur tal-iskart”: kwalunkwe persuna fiżika jew ġuridika li l-attività tagħha tipproduċi skart (produttur inizjali tal-iskart) jew kwalunkwe persuna li twettaq operazzjonijiet ta’ trattament minn qabel, ta’ taħlit jew ta’ tip ieħor, li jwasslu għal tibdil fin-natura jew fil-kompożizzjoni ta’ dan l-iskart. Fil-każ li l-merkanzija rtirata mis-servizzi ta’ kontroll jew spezzjoni fil-faċilitajiet tal-fruntieri, il-produttur tal-iskart ikun il-proprjetarju tal-merkanzija jew l-importatur jew l-esportatur tal-iskart skont kif definit fil-leġiżlazzjoni doganali.

r) “Proprjetarju tal-iskart”: il-produttur tal-iskart jew persuna fiżika jew ġuridika li għandha fil-pussess tagħha l-iskart.

s) “Ġestjoni tal-iskart”: il-ġbir, it-trasport, l-irkupru (inkluża l-klassifikazzjoni) u l-qerda tal-iskart, inkluż il-monitoraġġ ta’ dawn l-operazzjonijiet, kif ukoll il-manutenzjoni wara l-għeluq tal-landfills, inklużi l-azzjonijiet imwettqa bħala negozjant jew aġent.

t) “Ġbir”: operazzjoni li tikkonsisti fil-ġbir, il-klassifikazzjoni u l-ħżin inizjali ta’ skart, bl-għan li jiġi sussegwentement ittrasportat lejn faċilità tat-trattament.

u) “Ġbir separat”: il-ġbir li fih, fluss ta’ residwi jinżamm separat, skont it-tip u n-natura tiegħu, sabiex jiġi ffaċilitat trattament speċifiku.

v) “Trasport ta’ skart”: operazzjoni ta’ ġestjoni mwettqa minn impriżi ddedikati għat-trasport professjonali ta’ skart, bħala attività prinċipali, f’isem partijiet terzi, kif ukoll it-trasport li jitwettaq mill-impriżi fil-qafas tal-attività professjonali tagħhom bħala wieħed mill-kompiti li jwettqu regolarment, għalkemm ma tkunx l-attività prinċipali tagħhom.

w) “Trattament”: l-operazzjonijiet ta’ rkupru jew qerda, inkluża l-preparazzjoni qabel l-irkupru jew il-qerda.

x) “Irkupru”: kwalunkwe operazzjoni li r-riżultat prinċipali tagħha jkun li l-iskart iservi għan utli billi jiġu ssostitwiti materjali oħra, li inkella kienu jintużaw sabiex titwettaq funzjoni partikolari, jew l-iskart ikun ippreparat sabiex titwettaq din il-funzjoni fil-faċilità jew fl-ekonomija inġenerali. Fl-Anness II hemm lista mhux eżawrjenti tal-operazzjonijiet ta’ rkupru.

y) “Irkupru ta’ materjali”: kull operazzjoni ta’ rkupru li hija differenti mill-irkupru tal-enerġija u mill-ipproċessar f’materjali li se jintużaw bħala fjuwils jew mezzi oħra għall-ġenerazzjoni tal-enerġija. Fost operazzjonijiet oħrajn hija inkluża l-preparazzjoni għall-użu mill-ġdid, ir-riċiklaġġ u l-mili.

z) “Preparazzjoni għall-użu mill-ġdid”: l-operazzjoni ta’ rkupru li tikkonsisti fil-verifika, it-tindif jew it-tiswija, li bis-saħħa tagħha l-prodotti jew il-komponenti ta’ prodotti li jkunu nbidlu fi skart jiġu ppreparati sabiex jintużaw mill-ġdid mingħajr ebda pproċessar ieħor minn qabel.

aa) “Riċiklaġġ”: kull operazzjoni ta’ rkupru li bis-saħħa tagħha l-materjal tal-iskart jiġi pproċessat mill-ġdid fi prodotti, materjali jew sustanzi, kemm jekk ikunu bl-għan oriġinali tagħhom jew jekk ikunu għal kwalunkwe għan ieħor. Huwa inkluż l-ipproċessar tal-materjal organiku iżda mhux l-irkupru tal-enerġija u lanqas l-ipproċessar f’materjali li se jintużaw bħala fjuwils jew għal operazzjonijiet ta’ mili.

ab) “Mili”: kull operazzjoni ta’ rkupru li fiha jintuża skart mhux perikoluż xieraq għall-finijiet ta’ riġenerazzjoni f’żoni mħaffra jew għal xogħlijiet ta’ inġinerija tal-pajsaġġ. L-iskart użat għall-mili għandu jissostitwixxi l-materjali li mhumiex skart u għandu jkun xieraq għall-għanijiet imsemmija hawn fuq. L-operazzjonijiet ta’ mili, min-naħa l-oħra, għandhom ikunu ġġustifikati minħabba l-ħtieġa tar-restawr tat-topografija oriġinali tat-terren, u l-kwantità tal-iskart li għandu jintuża għandu jiġi limitat għall-kwantità strettament neċessarja sabiex jintlaħqu dawn l-għanijiet.

ac) “Riġenerazzjoni taż-żjut għar-rimi”: kwalunkwe operazzjoni ta’ riċiklaġġ li tippermetti l-produzzjoni taż-żjut bażiċi permezz tar-raffinar taż-żjut għar-rimi, b’mod partikolari l-irtirar tal-kontaminanti, il-prodotti ta’ ossidazzjoni u l-addittivi li jinsabu f’dawn iż-żjut.

ad) “Trattament intermedju”: l-operazzjonijiet ta’ rkupru R12 u R13 u l-operazzjonijiet ta’ qerda D8, D9, D13, D14 u D15, konformi mal-Annessi II u III.

ae) “Qerda”: kwalunkwe operazzjoni li mhijiex irkupru, inkluż meta bħala konsegwenza sekondarja, l-operazzjoni tuża sustanzi jew enerġija. Fl-Anness III hemm lista mhux eżawrjenti ta’ operazzjonijiet ta’ qerda.

af) “L-aħjar tekniki disponibbli”: l-aħjar tekniki disponibbli kif definiti fl-Artikolu 3(ñ) tat-test ikkonsolidat tal-Liġi dwar il-prevenzjoni u l-kontroll integrati tal-kontaminazzjoni, approvat mid-Digriet Reġju Leġiżlattiv 1/2016, tas-16 ta’ Diċembru li japprova t-test ikkonsolidat tal-Liġi dwar il-prevenzjoni u l-kontroll integrati tal-kontaminazzjoni.

ag) “Maniġer tal-iskart”: il-persuna jew l-entità pubblika jew privata, irreġistrata permezz ta’ awtorizzazzjoni jew komunikazzjoni sabiex twettaq kwalunkwe waħda mill-operazzjonijiet li jikkomponu l-ġestjoni tal-iskart, kemm jekk tkun il-produttur tiegħu jew le.

ah) “Negozjant”: kull persuna fiżika jew ġuridika li taġixxi f’isimha stess fix-xiri u l-bejgħ sussegwenti tal-iskart, inklużi dawk li ma jiħdux pussess fiżiku tal-iskart.

ai) “Aġent”: kull persuna fiżika jew ġuridika li torganizza l-irkupru jew il-qerda tal-iskart f’isem partijiet terzi, inklużi dawk li ma jiħdux pussess fiżiku tal-iskart.

aj) “Produttur tal-prodott”: kwalunkwe persuna fiżika jew ġuridika li tiżviluppa, timmanifattura, tipproċessa, tittratta, timla, tbigħ jew timporta professjonalment il-prodotti, indipendentement mit-teknika ta’ bejgħ użata fl-introduzzjoni tagħhom fis-suq nazzjonali. F’dan il-kunċett huma inklużi kemm dawk li huma mwaqqfa fit-territorju nazzjonali u jintroduċu prodotti fis-suq nazzjonali kif ukoll dawk li jinsabu fi Stat Membru ieħor jew pajjiż terz u jbigħu direttament lid-djar jew lil utenti oħra differenti tad-djar privati permezz ta’ kuntratti mill-bogħod, kif definiti fl-Artikolu 92.1 tat-test ikkonsolidat tal-Liġi Ġenerali għall-Protezzjoni tal-Konsumaturi u l-Utenti u liġijiet oħra supplimentari, approvat mid-Digriet Reġju Leġiżlattiv 1/2007, tas-16 ta’ Novembru.

ak) “Sistemi ta’ responsabbiltà estiżi tal-produttur”: is-sett ta’ miżuri adottati sabiex jiġi żgurat li l-produtturi tal-prodotti jieħdu r-responsabbiltà finanzjarja jew ir-responsabbiltà finanzjarja u organizzattiva tal-ġestjoni tal-istadju tal-iskart taċ-ċiklu tal-ħajja ta’ prodott.

al) “Imballaġġ”: imballaġġ, kif definit fil-Liġi 11/1997, tal-24 ta’ April, dwar l-imballaġġ u l-iskart mill-imballaġġ.

am) “Plastik”: il-materjal magħmul minn polimeru kif definit fl-Artikolu 3.5 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni, li miegħu jkunu setgħu ġew miżjuda addittivi jew sustanzi oħra, u li jista’ jaħdem bħala komponent strutturali prinċipali tal-prodotti finali, bl-eċċezzjoni tal-polimeri naturali li ma ġewx kimikament modifikati.

an) “Prodott tal-plastik li jintuża darba biss”: prodott manifatturat totalment jew parzjalment bil-plastik li ma ġiex ikkonċepit, iddisinjat jew introdott fis-suq sabiex fil-ħajja tiegħu jissodisfa ċirkwiti jew rotazzjonijiet multipli permezz tar-ritorn tiegħu lill-produttur biex jimtela jew jintuża mill-ġdid għall-istess għan li għalih ġie kkonċepit.

añ) “Plastik ossodegradabbli”: materjali tal-plastik li jinkludu addittivi li permezz tal-ossidazzjoni jikkawżaw il-frammentazzjoni tal-materjal tal-plastik f’mikroframmenti jew id-dekompożizzjoni kimika tiegħu.

ao) “Plastik bijodegradabbli”: plastik kapaċi jgħaddi minn dekompożizzjoni fiżika jew bijoloġika b’mod li finalment jiddekomponi f’diossidu tal-karbonju (CO2), bijomassa u ilma, u li, f’konformità mal-istandards Ewropej dwar l-imballaġġ, jista’ jiġi rkuprat permezz tal-ikkompostjar u d-diġestjoni anaerobika.

ap) “Tagħmir tas-sajd”: kull oġġett jew komponent ta’ tagħmir li jintuża fis-sajd jew l-akkwakultura sabiex jattira, jaqbad jew irabbi riżorsi bijoloġiċi marittimi u ta’ ilma kontinentali jew li jżomm f’wiċċ l-ilma u jintefa’ sabiex jattira, jaqbad jew irabbi tali riżorsi bijoloġiċi marittimi u ta’ ilma kontinentali.

aq) “Faċilitajiet portwarji ta’ lqugħ”: il-faċilitajiet portwarji ta’ lqugħ, kif definiti fid-Digriet Reġju 1381/2002, tal-20 ta’ Diċembru, dwar il-faċilitajiet portwarji ta’ lqugħ ta’ skart iġġenerati mill-bastimenti u l-iskart mit-tagħbija.

ar) “Prodotti tat-tabakk:” il-prodotti tat-tabakk kif definiti fl-Artikolu 3(ac) tad-Digriet Reġju 579/2017, tad-9 ta’ Ġunju, li jirregola aspetti partikolari relatati mal-manifattura, il-preżentazzjoni u l-kummerċjalizzazzjoni tal-prodotti tat-tabakk u l-prodotti relatati.

as) “Introduzzjoni fis-suq”: l-ewwel kummerċjalizzazzjoni ta’ prodott fis-suq nazzjonali.

at) “Kummerċjalizzazzjoni”: kull forniment ta’ prodott għad-distribuzzjoni, għall-konsum jew għall-użu tiegħu fis-suq nazzjonali matul attività kummerċjali, kemm jekk bi ħlas jew mingħajr ħlas.

au) “Ħamrija kkontaminata”: ħamrija li l-karatteristiċi tagħha ġew mibdula b’mod negattiv minħabba l-preżenza ta’ komponenti kimiċi perikolużi li jkunu ġejjin mill-attività tal-bniedem f’tali konċentrazzjoni li tippreżenta riskju inaċċettabbli għas-saħħa tal-bniedem jew tal-ambjent, f’konformità mal-kriterji u l-istandards iddeterminati mill-Gvern u dan ġie ddikjarat permezz ta’ riżoluzzjoni speċifika.

av) “Standard armonizzat”: standard armonizzat skont id-definizzjoni tal-Artikolu 2.1.c) tar-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill Test b’relevanza għaż-ŻEE.

aw) “Awtorità kompetenti”: dik inkarigata mit-twettiq tal-kompiti previsti f’din il-liġi, li huma ddeżinjati fil-kamp ta’ applikazzjoni rispettiv tagħhom ta’ kompetenzi, il-Gvern u l-amministrazzjonijiet pubbliċi: l-Amministrazzjoni Ġenerali tal-Istat, il-komunitajiet awtonomi, kif ukoll il-bliet ta’ Ceuta u Melilla għall-implimentazzjoni ta’ din il-liġi, il-kunsilli provinċjali u l-entitajiet lokali, f’konformità mad-dispożizzjonijiet tal-Artikolu 12.

**Artikolu 3. *Kamp ta’ applikazzjoni.***

1. Din il-liġi tapplika għal:

a) Kull tip ta’ skart, filwaqt li jiġu kkunsidrati l-esklużjonijiet imniżżla fit-taqsimiet 2 u3.

b) Il-prodotti tal-plastik li jintużaw darba biss imniżżla fl-Anness I. Kwalunkwe prodott manifatturat bil-plastik ossodegradabbli u t-tagħmir tas-sajd li jikkonsisti mill-plastik. Meta l-miżuri stabbiliti għal dawn il-prodotti tal-plastik jistgħu jidħlu f’kunflitt mal-bqija tal-previżjonijiet stabbiliti f’din il-liġi jew fir-regolamentazzjoni dwar l-imballaġġ għandhom jipprevalu l-miżuri stabbiliti f’din il-liġi għal dawn il-prodotti tal-plastik.

c) Il-ħamrija kkontaminata, li għandha tiġi rregolata mit-Titolu VI dwar il-ħamrija kkontaminata.

2. Din il-liġi ma tapplikax għal:

a) L-emissjonijiet fl-atmosfera rregolati mil-Liġi 34/2007, tal-15 ta’ Novembru, dwar il-kwalità tal-arja u l-protezzjoni tal-atmosfera, kif ukoll id-diossidu tal-karbonju maqbud u ttrasportat għal skopijiet ta’ ħżin ġeoloġiku u effettivament maħżun f’formazzjonijiet ġeoloġiċi f’konformità mal-Liġi 40/2010, tad-29 ta’ Diċembru, dwar il-ħżin ġeoloġiku tad-diossidu tal-karbonju. Lanqas mhi se tapplika għall-ħżin ġeoloġiku tad-diossidu tal-karbonju mwettaq għal skopijiet ta’ riċerka, żvilupp jew sperimentazzjoni ta’ prodotti u proċessi ġodda sakemm il-kapaċità prevista ta’ ħżin tkun inqas minn 100 kilotunnellata.

b) Il-ħamrija mhux ikkontaminata mħaffra u materjali naturali oħra mħaffra matul l-attivitajiet ta’ kostruzzjoni, meta jkun hemm iċ-ċertezza li dawn il-materjali se jintużaw għal skopijiet ta’ kostruzzjoni fl-istat naturali tagħhom fil-post jew fix-xogħol minn fejn ġew estratti.

c) L-iskart radjuattiv.

d) L-isplussivi mhux ikklassifikati.

e) Ir-rawt, jekk ma jkunx imniżżel fit-taqsima 2.b), it-tiben u materjal ieħor naturali, agrikolu jew tal-forestrija li mhuwiex perikoluż, użati f’azjendi agrikoli u tat-trobbija tal-bhejjem, fil-forestrija jew fil-produzzjoni tal-enerġija abbażi ta’ din il-bijomassa, permezz ta’ proċeduri jew metodi li ma jippreżentawx perikli għas-saħħa tal-bniedem jew ħsara lill-ambjent.

3. Din il-liġi m’għandhiex tapplika għall-iskart imniżżel iktar ’il quddiem, fl-aspetti diġà rregolati minn standard komunitarju jew nazzjonali ieħor li fl-ordinament tagħna jinkorpora standards komunitarji:

a) L-ilma mormi.

b) Il-prodotti sekondarji tal-annimali koperti mir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002.

F’din l-eċċezzjoni mhumiex inklużi, u għaldaqstant għandhom jiġu rregolati minn din il-liġi, il-prodotti sekondarji tal-annimali jew derivati minnhom, meta jkunu maħsuba għall-ħruq, għal-landfills jew għall-użu f’impjant tal-bijogass, tal-ikkompostjar jew tal-ksib ta’ fjuwils.

c) Il-katavri tal-annimali li jkunu mietu b’mod differenti mill-qtil, inklużi dawk li nqatlu sabiex jinqered il-mard epiżootiku, u li jinqered f’konformità mar-Regolament (KE) Nru 1069/2009 tal-Parlament Ewropew u tal-Kunsill, tal-21 ta’ Ottubru 2009.

d) L-iskart li jirriżulta mill-ipprospettar, mit-tħaffir, mit-trattament jew mill-ħżin ta’ riżorsi, kif ukoll mill-użu ta’ barrieri, f’konformità mad-Digriet Reġju 975/2009, tat-12 ta’ Ġunju, dwar il-ġestjoni tal-iskart minn industriji tat-tħaffir u ta’ protezzjoni u riabilitazzjoni tal-ispazju affettwat minn attivitajiet tal-minjieri.

e) Is-sustanzi li mhumiex prodotti sekondarji tal-annimali u lanqas dawk li jkun fihom u li jkunu maħsuba biex jintużaw bħala materja prima għall-għalf kif definit fl-Artikolu 3.2.g) tar-Regolament (KE) Nru 767/2009 tal-Parlament Ewropew u tal-Kunsill tat-13 ta’ Lulju 2009 dwar it-tqegħid fis-suq u l-użu ta’ għalf, li jemenda r-Regolament (KE) Nru 1831/2003 tal-Parlament Ewropew u tal-Kunsill u li jħassar id-Direttiva tal-Kunsill 79/373/KEE, id-Direttiva tal-Kummissjoni 80/511/KEE, id-Direttivi tal-Kunsill 82/471/KEE, 83/228/KEE, 93/74/KEE, 93/113/KE u 96/25/KE u d-Deċiżjoni tal-Kummissjoni 2004/217/KE.

4. Mingħajr preġudizzju għall-obbligi imposti fir-rigward tar-regolamentazzjoni speċifika applikabbli, mill-kamp ta’ applikazzjoni ta’ din il-liġi għandhom jiġu esklużi dawk is-sedimenti li jirriżultaw li ma jkunux perikolużi, f’konformità mal-Linji Gwida approvati mill-Gvern, f’konformità mad-dispożizzjonijiet tal-Artikolu 4.2 tal-Liġi 41/2010, tad-29 ta’ Diċembru, dwar il-protezzjoni tal-ambjent marittimu, u li jiġu rrilokati taħt l-ilma tal-wiċċ bl-għanijiet li ġejjin: għal finijiet ta’ ġestjoni tal-ilma u tal-passaġġi fuq l-ilma, il-ħolqien ta’ wċuħ ġodda ta’ terren, jew il-prevenzjoni ta’ għargħar jew tnaqqis tal-effetti tal-għargħar u tan-nixfiet.

**Artikolu 17. *Objettivi tal-prevenzjoni tal-iskart.***

1. Bl-għan li tinkiser ir-rabta bejn it-tkabbir ekonomiku u l-impatti fuq is-saħħa tal-bniedem u tal-ambjent assoċjati mal-ġenerazzjoni tal-iskart, il-politiki ta’ prevenzjoni tal-iskart għandhom iwittu t-triq sabiex jilħqu objettiv ta’ tnaqqis tal-piż tal-iskart prodott, f’konformità mal-kalendarju li ġej:

a) Fl-2020, 10 % meta mqabbel mal-iskart iġġenerat fl-2010.

b) Fl-2025, 13 % meta mqabbel ma’ dak iġġenerat fl-2010.

c) Fl-2030, 15 % meta mqabbel ma’ dak iġġenerat fl-2010.

2. Sabiex jintlaħqu l-objettivi stabbiliti fit-taqsima preċedenti, il-Gvern, fid-dawl tal-informazzjoni disponibbli, jista’ jistabbilixxi objettivi speċifiċi ta’ prevenzjoni għal ċerti prodotti permezz ta’ regolament.

3. Mill-2021, il-qerda ta’ eċċessi mhux mibjugħa ta’ prodotti li ma jmorrux bħal tessuti, ġugarelli, u apparat elettriku fost oħrajn, ħlief jekk dawn il-prodotti jkollhom jinqerdu f’konofrmità ma’ regolamentazzjoni oħra.

4. Sabiex jitnaqqas il-konsum tal-imballaġġ, l-amministrazzjonijiet pubbliċi għandhom jadottaw il-miżuri neċessarji għat-tnaqqis tal-konsum tal-ilma fil-fliexken fil-faċilitajiet tagħhom, fost oħrajn, permezz tal-promozzjoni ta’ funtani tal-ilma tax-xorb f’kundizzjonijiet li jiżguraw l-iġjene u s-sigurtà tal-ikel, billi jipprovdu ilma f’imballaġġ li jista’ jerġa’ jintuża, mingħajr preġudizzju għall-fatt li fiċ-ċentri sanitarji u edukattivi jista’ jiġi kkummerċjalizzat f’imballaġġ li jintuża darba biss.

B’dan l-istess għan, fl-istabbilimenti tas-settur tal-akkomodazzjoni u tar-ristoranti għandha tiġi dejjem ipprovduta l-possibbiltà ta’ konsum tal-ilma mhux imballat mingħajr ħlas lill-konsumaturi, lill-klijenti jew lill-utenti tas-servizzi tagħhom kif ukoll b’mod kumplimentari għall-provvista tal-istess stabbiliment sakemm il-kunsill lokali jew l-impriża li tforni l-ilma tiggarantixxi li jkun xieraq għall-konsum mill-bniedem u għaldaqstant jippreżenta l-kundizzjonijiet sanitarji meħtieġa.

**TITOLU V**

**Tnaqqis tal-impatt ta’ ċerti prodotti tal-plastik fuq l-ambjent**

**Artikolu 40. *Tnaqqis tal-konsum ta’ ċerti prodotti tal-plastik li jintużaw darba biss.***

1. Għall-prodotti tal-plastik li jintużaw darba biss inklużi fil-parti A tal-Anness IV, huwa stabbilit il-kalendarju li ġej għat-tnaqqis tal-kummerċjalizzazzjoni:

a) Fl-2026, għandu jintlaħaq tnaqqis ta’ 50 % fil-piż, meta mqabbel mal-2022.

b) Fl-2030, għandu jintlaħaq tnaqqis ta’ 70 % fil-piż, meta mqabbel mal-2022.

2. Sabiex jintlaħqu l-objettivi preċedenti, l-aġenti kollha involuti fil-kummerċjalizzazzjoni, għandhom jippromwovu l-użu ta’ alternattivi li jistgħu jerġgħu jintużaw jew ta’ materjal ieħor li ma jkunx tal-plastik. Fi kwalunkwe każ, mill-1 ta’ Jannar 2023, għandu jiġi mħallas prezz għal kull wieħed mill-prodotti tal-plastik li jiġi kkunsinnat lill-konsumatur, li jiġi ddistingwit fuq l-irċevuta tal-bejgħ.

Il-Ministeru għat-Tranżizzjoni Ekoloġika u l-Isfida Demografika għandu jwettaq monitoraġġ tat-tnaqqis fil-konsum ta’ dawn il-prodotti u, skont ir-riżultati jkun jista’ jipproponi reviżjoni tal-kalendarju preċedenti u toroq oħra possibbli sabiex jitnaqqas il-konsum tagħhom, li għandu jiġi stabbilit b’regolament. Dawn il-miżuri għandhom ikunu proporzjonati u mhux diskriminatorji, u għandhom jiġu nnotifikati lill-Kummissjoni Ewropea f’konformità mad-Digriet Reġju 1337/1999, tal-31 ta’ Lulju, sabiex jiġu ssodisfati d-dispożizzjonijiet tad-Direttiva (UE) 2015/1535 tal-Parlament Ewropew u tal-Kunsill, tad-9 ta’ Settembru 2015.

3. Il-kontenituri għall-ikel għandhom jitqiesu bħala prodott tal-plastik li jintuża darba biss meta, apparti li jissodisfaw il-kriterji mniżżla fid-definizzjoni tagħhom, it-tendenza li jinbidlu f’żibel mifrux, minħabba l-volum jew id-daqs tagħhom, b’mod partikolari l-porzjonijiet individwali, ikollha rwol deċiżiv. Għal dan l-għan għandha tintuża l-informazzjoni li tirriżulta mill-implimentazzjoni tad-dispożizzjonijiet fl-Artikolu 18.1.k).

4. Fir-rigward tat-tilari tal-plastik li huma imballaġġ u li mhumiex affettwati mill-Anness IV, bi prodotti tal-plastik li jintużaw darba biss, ċrieki tal-plastik li jippermettu l-ġbir ta’ bosta imballaġġi individwali u stikek tal-plastik użati fis-settur tal-ikel bħala appoġġ għall-prodotti (stikek għall-ħelu, għall-ġelati u għal prodotti oħra), u li kollha huma mmanifatturati bil-plastik mhux kompostabbli, l-aġenti involuti fil-kummerċjalizzazzjoni tagħhom għandhom jimxu lejn it-tnaqqis tal-konsum tagħhom permezz tas-sostituzzjoni ta’ dawn il-prodotti tal-plastik b’alternattivi li jistgħu jerġgħu jintużaw u materjali oħra bħall-plastik kompostabbli, injam, karta jew kartun, fost l-oħrajn.

Il-Ministeru għat-Tranżizzjoni Ekoloġika u l-Isfida Demografika għandha twettaq monitoraġġ tat-tnaqqis fil-konsum ta’ dawn il-prodotti u, skont ir-riżultati jkun jista’ jistabbilixxi b’regolament miżuri oħra li għandhom l-għan li jiksbu tnaqqis sinifikanti, b’mod partikolari l-istabbiliment ta’ kalendarju ta’ tnaqqis.

5. Il-Ministeru għat-Tranżizzjoni Ekoloġika u l-Isfida Demografika, qabel it-3 ta’ Lulju 2021, għandu jħejji rapport tal-miżuri kollha li jkun adotta f’konformità ma’ dan l-artikolu, għandu jikkomunikah lill-Kummissjoni u jipprovdih lill-pubbliku.

**Artikolu 41. *Projbizzjoni ta’ ċerti prodotti tal-plastik.***

Mit-3 ta’ Lulju 2021, hija pprojbita l-introduzzjoni fis-suq tal-prodotti li ġejjin:

a) Il-prodotti tal-plastik imsemmija fit-taqsima B tal-Anness IV.

b) Kwalunkwe prodott tal-plastik manifatturat bil-plastik ossodegradabbli.

c) Prodotti kożmetiċi, kif definiti fir-Regolament (KE) Nru 1223/2009 tal-Parlament Ewropew u tal-Kunsill tat-30 ta’ Novembru 2009, dwar il-prodotti kożmetiċi, u d-deterġenti u l-aġenti ta’ tindif, kif definiti fid-Digriet Reġju 770/1999, tas-7 ta’ Mejju, li japprova r-Regolament Tekniku-Sanitarju għall-preparazzjoni, iċ-ċirkolazzjoni u l-kummerċ ta’ deterġenti u aġenti tat-tindif, li fihom mikrosferi tal-plastik li huma inqas minn 5 millimetri miżjuda intenzjonalment.

**Artikolu 42. *Rekwiżiti tad-disinn għall-kontenituri tal-plastik għax-xorb.***

1. Mit-3 ta’ Lulju 2024, jistgħu jiġu introdotti fis-suq biss il-prodotti tal-plastik li jintużaw darba biss imniżżla fil-parti C tal-Anness IV li l-għotjien u t-tappijiet tagħhom jibqgħu magħquda mal-kontenitur matul l-użu previst ta’ dan il-prodott. Għal dawn l-għanijiet, l-għotjien u t-tappijiet tal-metall b’siġilli tal-plastik ma jitqisux li huma tal-plastik.

Il-prodotti preċedenti se jitqiesu bħala prodotti li jissodisfaw id-dispożizzjonijiet f’din it-taqsima jekk ikunu manifatturati f’konformità mal-istandards armonizzati adottati fil-livell komunitarju għal dan l-għan.

2. Mill-2025, jistgħu jiġu introdotti fis-suq biss il-fliexken tat-tereftalat tal-polietilen (“fliexken PET”) imsemmija fit-taqsima E tal-Anness IV, li fihom mill-inqas 25 % ta’ plastik irriċiklat, ikkalkulat bħala medja tal-fliexken PET kollha introdotti fis-suq;

3. Mill-2030, jistgħu jiġu introdotti fis-suq biss il-fliexken imsemmija fit-taqsima E tal-Anness IV li fihom mill-inqas 30 % ta’ plastik irriċiklat, ikkalkulat bħala medja ta’ dawn il-fliexken kollha introdotti fis-suq.

4. Is-sistemi kkostitwiti sabiex jiġu ssodisfati l-obbligi stabbiliti fil-qafas ta’ responsabbiltà estiża tal-produttur fir-rigward tal-imballaġġi u l-iskart mill-imballaġi għandhom jistabbilixxu miżuri sabiex jiġi ffaċilitat it-twettiq ta’ dawn l-għanijiet.

5. Il-fliexken tal-plastik imsemmija fit-taqsimiet 2 u 3 jistgħu jinkludu informazzjoni dwar il-perċentwali tal-plastik irriċiklat li jkun fihom.

**Artikolu 43. *Rekwiżiti tal-immarkar ta’ ċerti prodotti tal-plastik li jintużaw darba biss.***

1. Mit-3 ta’ Lulju 2021, il-prodotti tal-plastik li jintużaw darba biss imsemmija fit-taqsima D tal-Anness IV li jiġu introdotti fis-suq għandhom ikunu mmarkati b’mod viżibbli, li jinqara b’mod ċar u li ma jitħassarx, f’konformità mal-ispeċifikazzjonijiet tal-immarkar armonizzati li jiġu stabbiliti fil-livell komunitarju.

Dan l-immarkar għandu jinforma lill-konsumaturi dwar l-għażliet xierqa ta’ ġestjoni tal-iskart mill-prodott jew il-mezzi ta’ qerda tal-iskart li għandhom jiġu evitati għal dan il-prodott, f’konformità mal-ġerarkija tal-iskart; u dwar il-preżenza tal-plastik fil-prodott u l-impatt negattiv konsegwenti fuq l-ambjent tal-abbandun taż-żibel mifrux jew tal-mezzi mhux xierqa tal-qerda tal-iskart mill-prodott fuq l-ambjent.

2. Id-dispożizzjonijiet ta’ dan l-artikolu dwar il-prodotti tat-tabakk għandhom jiġu miżjuda ma’ dawk previsti fid-Digriet Reġju 579/2017, tad-9 ta’ Ġunju.

**Artikolu 44. *Ġbir separat ta’ fliexken tal-plastik.***

1. Huma stabbiliti l-objettivi ta’ ġbir separat li ġejjin għall-prodotti tal-plastik imsemmija fit-taqsima E tal-Anness IV sabiex jintbagħtu għar-riċiklaġġ tagħhom:

a) Mhux iktar tard mill-2025, 77 % tal-piż meta mqabbel ma’ dak introdott fis-suq;

b) Mhux iktar tard mill-2029, 90 % tal-piż meta mqabbel ma’ dak introdott fis-suq.

L-introduzzjoni fis-suq ta’ dawn il-prodotti tista’ titqies li hija ekwivalenti għall-kwantità tal-iskart iġġenerat li jkun ġej minnhom, inklużi dawk preżenti fl-iskart mifrux, f’din l-istess sena.

2. Għal dawn l-għanijiet fir-regolamentazzjoni regolatorja ta’ implimentazzjoni dwar l-imballaġġ, għandhom jiġu ddeterminati l-miżuri meħtieġa għat-twettiq ta’ dawn l-objettivi, billi fosthom ikunu jistgħu jiġu stabbiliti sistemi ta’ rimi u ritorn jew l-istabbiliment ta’ objettivi fis-sistemi ta’ responsabbiltà estiża tal-produttur.

**Artikolu 45. *Sistemi ta’ responsabbiltà estiża tal-produttur.***

1. Il-Gvern għandu jistabbilixxi b’regolament sistemi ta’ responsabbiltà estiża tal-produttur għall-prodotti tal-plastik li jintużaw darba biss imniżżla fil-parti F tal-Anness IV. Din is-sistema għandha tkun stabbilita qabel l-1 ta’ Jannar 2025 għall-prodotti tal-plastik li jintużaw darba biss li mhumiex imballaġġ tat-taqsima 1 u għall-prodotti tat-taqsima 2.1) u 2.2) tal-parti F, u qabel is-6 ta’ Jannar 2023 għall-bqija tal-prodotti mniżżla fit-taqsima 1 u fit-taqsima 2.3) tal-parti F tal-Anness IV.

2. Fis-sistemi ta’ responsabbiltà estiża tal-produttur implimentati għall-prodotti tal-plastik li jintużaw darba biss li huma mniżżla fit-taqsima 1 tal-parti F tal-Anness IV, il-produtturi ta’ prodotti tal-plastik li jintużaw darba biss, barra l-ispejjeż stabbiliti f’konformità mal-Artikolu 38 għandhom iħallsu l-ispejjeż li ġejjin sakemm ma jkunux diġà inklużi:

a) l-ispejjeż tal-miżuri ta’ għarfien imsemmija fl-Artikolu 46,

b) l-ispejjeż tal-ġbir tal-iskart tal-prodotti mormija fis-sistemi pubbliċi ta’ ġbir, inkluża l-infrastruttura u l-funzjonament tagħha, u t-trasport u t-trattament sussegwenti tal-iskart u

c) l-ispejjeż ta’ tindif tal-landfills taż-żibel iġġenerat minn dawn il-prodotti u tat-trasport u t-trattament sussegwenti tiegħu.

3. Fir-rigward tas-sistemi ta’ responsabbiltà żviluppati għall-prodotti tal-plastik imniżżla fit-taqsima 2 tal-parti F tal-Anness IV, f’konformità mal-Artikolu 38, il-produtturi tal-prodott għandhom iħallsu mill-inqas l-ispejjeż li ġejjin:

a) l-ispejjeż tal-miżuri ta’ għarfien imsemmija fl-Artikolu 46,

b) l-ispejjeż tat-tindif tal-landfills taż-żibel iġġenerat minn dawn il-prodotti, inkluż it-tindif fl-infrastrutturi ta’ sanità u ta’ tisfija, u tat-trasport u t-trattament sussegwenti tagħhom u

c) l-ispejjeż tal-ġbir ta’ *data* u informazzjoni, kemm jekk dwar il-ġbir regolari kif ukoll dak każwali minħabba landfills sporadiċi jew żibel mifrux fl-ambjent.

Fil-każ tal-prodotti tat-tabakk, il-produtturi għandhom iħallsu wkoll l-ispejjeż tal-ġbir tal-iskart minn dawn il-prodotti li ntremew fis-sistemi pubbliċi ta’ ġbir, inklużi l-infrastruttura u l-funzjonament tagħha u t-trasport u t-trattament sussegwenti tal-iskart. L-ispejjeż jistgħu jinkludu l-istabbiliment ta’ infrastruttura speċifika għall-ġbir tal-iskart minn dawn il-prodotti, bħal kontenituri xierqa għall-iskart f’postijiet fejn huwa kkonċentrat ir-rimi ta’ żibel minn dan l-iskart. Bl-istess mod, jistgħu jiġu inklużi spejjeż assoċjati ma’ miżuri għall-iżvilupp ta’ alternattivi u ma’ miżuri ta’ prevenzjoni sabiex titnaqqas il-ġenerazzjoni ta’ skart u jiżdied l-irkupru materjali tiegħu.

4. L-ispejjeż li għandhom jitħallsu f’konformità mat-taqsimiet 2 u 3 m’għandhomx jaqbżu l-ispejjeż meħtieġa għat-twettiq ta’ dawn is-servizzi b’mod ekonomikament effiċjenti, u għandhom ikunu ddeterminati b’mod trasparenti bejn l-aġenti involuti. L-ispejjeż iġġenerati għat-tindif tal-landfills taż-żibel għandhom ikunu limitati għal attivitajiet li jseħħu regolarment mill-awtoritajiet pubbliċi jew f’isimhom. Il-metodoloġija ta’ kalkolu hija żviluppata b’tali mod li l-ispejjeż ta’ tindif tal-landfills taż-żibel jistgħu jiġu stabbiliti b’mod proporzjonat. Sabiex jitnaqqsu l-ispejjeż amministrattivi, se jkunu jistgħu jiġu ddeterminati l-kontribuzzjonijiet finanzjarji għall-ispejjeż tat-tindif tal-landfills taż-żibel permezz tal-istabbiliment ta’ kwantitajiet fissi multiannwali xierqa.

5. B’regolament, il-Gvern għandu jiżviluppa sistemi ta’ responsabbiltà estiża tal-produttur għat-tagħmir tas-sajd f’konformità mad-dispożizzjonijiet stabbiliti fl-Artikoli 37 u 38 qabel l-1 ta’ Jannar 2025. F’dan ir-regolament għandu jiġi stabbilit indiċi ta’ ġbir minimu nazzjonali tal-iskart mit-tagħmir tas-sajd li jkun fih plastik għar-riċiklaġġ tiegħu u għandhom jiġu stabbiliti l-miżuri neċessarji sabiex jitwettaq il-monitoraġġ tat-tagħmir tas-sajd li jkun fih plastik introdott fis-suq kif ukoll tal-iskart miġbur. Il-produtturi tat-tagħmir tas-sajd għandhom iħallsu l-ispejjeż tal-ġbir separat tal-iskart tat-tagħmir tas-sajd li fih il-plastik u li ġew ikkunsinnati f’faċilitajiet awtorizzati għall-ġbir tagħhom, bħall-faċilitajiet portwarji ta’ lqugħ xierqa f’konformità mad-Digriet Reġju 1381/2002, tal-20 ta’ Diċembru, jew għal sistemi ta’ ġbir ekwivalenti oħra li jinsabu barra mill-kamp ta’ applikazzjoni tal-imsemmi Digriet Reġju, u l-ispejjeż tat-trasport u t-trattament sussegwenti tiegħu, kif ukoll dawk ta’ għarfien, li huma ġejjin mill-Artikolu 46.

Ir-rekwiżiti li huma stabbilit f’konformità ma’ din tit-aqsima, għandhom jissodisfaw ir-rekwiżiti applikabbli għall-iskart li jkun ġej minn bastimenti tas-sajd skont id-Dritt tal-Unjoni dwar il-faċilitajiet portwarji ta’ lqugħ.

**Artikolu 46. *Miżuri ta’ għarfien.***

1. L-awtoritajiet kompetenti għandhom jadottaw il-miżuri xierqa sabiex jinfurmaw lill-konsumaturi u sabiex jinċentivaw imġiba responsabbli tal-konsumaturi, b’mod partikolari taż-żagħażagħ, sabiex jitnaqqas l-abbandun taż-żibel mifrux tal-prodotti tal-plastik li jintużaw darba biss imniżżla fit-taqsima F tal-Anness IV kif ukoll għall-prodotti tal-iġjene tan-nisa msemmija fit-taqsima D.1) tal-Anness IV.

2. Bl-istess mod għandhom jadottaw miżuri sabiex jinformaw lill-konsumaturi tal-prodotti tal-plastik li jintużaw darba biss imsemmija fit-taqsima preċedenti u lill-utenti tat-tagħmir tas-sajd li jkun fih il-plastik, dwar dan li ġej:

a) id-disponibbiltà ta’ alternattivi li jistgħu jerġgħu jintużaw, is-sistemi ta’ użu mill-ġdid u l-għażliet ta’ ġestjoni tal-iskart disponibbli għal dawn il-prodotti tal-plastik li jintużaw darba biss u għat-tagħmir tas-sajd li jkun fih il-plastik, kif ukoll l-aħjar prattiki fir-rigward tal-ġestjoni razzjonali ta’ skart applikati f’konformità mal-Artikolu 7,

b) l-impatt tal-abbandun taż-żibel mifrux u forom oħra mhux xierqa ta’ qerda tal-iskart ta’ dawn il-prodotti tal-plastik li jintużaw darba biss u tat-tagħmir tas-sajd li jkun fih il-plastik fuq l-ambjent u b’mod partikolari, fl-ambjent marittimu u

c) l-impatt li jkollha l-qerda mhux xierqa tal-iskart ta’ dawn il-prodotti tal-plastik li jintużaw darba biss fis-sistema tad-dranaġġ.

**Artikolu 47. *Koordinazzjoni ta’ miżuri.***

1. Il-miżuri li jiġu adottati skont dan it-titolu għandhom jifformaw parti integrali tal-programmi ta’ miżuri stabbiliti f’konformità mar-regolamentazzjoni dwar il-protezzjoni tal-ambjent marittimu, mar-regolamentazzjoni dwar l-ilma u mad-Digriet Reġju 1381/2002, tal-20 ta’ Diċembru. Dawn il-miżuri għandhom ikunu koerenti ma’ dawn il-programmi u l-pjanijiet.

2. Il-miżuri adottati skont l-Artikoli 40 sa 45 għandhom jissodisfaw il-leġiżlazzjoni dwar l-ikel tal-Unjoni Ewropea sabiex jiżguraw li l-iġjene tal-ikel u s-sigurtà tal-ikel ma jiġux kompromessi, billi jippromwovu l-użu ta’ alternattivi sostenibbli għall-plastik li jintuża darba biss meta jkun possibbli fil-każ tal-materjali maħsuba biex jidħlu f’kuntatt ma’ ikel.

**ANNESS IV**

**Oġġetti tal-plastik li jintużaw darba biss**

A. Il-prodotti tal-plastik li jintużaw darba biss li huma soġġetti għal tnaqqis:

1) Tazzi għax-xorb, inklużi l-għotjien u t-tappijiet tagħhom.

2) Kontenituri għall-ikel, bħal kaxxi bl-għatu jew mingħajru, użati sabiex iżommu fihom ikel li:

a) Huwa maħsub għall-konsum immedjat, fuq il-post jew biex jittieħed post ieħor.

b) Normalment jittiekel mill-kontenitur stess.

c) Huwa lest għall-konsum mingħajr ebda preparazzjoni oħra sussegwenti, bħal tisjir, togħlija jew tisħin, inklużi l-kontenituri għall-ikel użati għall-ikel ta’ malajr jew ikel ieħor lest għall-konsum immedjat, ħlief il-kontenituri għax-xorb, il-platti u l-imballaġġi u t-tgeżwir li fihom l-ikel.

B. Prodotti tal-plastik li jintużaw darba biss li huma soġġetti għal restrizzjonijiet għall-introduzzjoni fis-suq

1) Stikek tat-tajjar, ħlief jekk jidħlu fil-kamp ta’ applikazzjoni tad-Digriet Reġju 1591/2009, tas-16 ta’ Ottubru, li jirregola l-prodotti sanitarji.

2) Pożati (frieket, skieken, mgħaref, ċopstiks).

3) Platti.

4) Straws, ħlief jekk jidħlu fil-kamp ta’ applikazzjoni tad-Digriet Reġju 1591/2009, tas-16 ta’ Ottubru.

5) Aġitaturi tax-xorb.

6) Stikek maħsuba biex iżommu u jitwaħħlu magħhom il-bżieżaq, ħlief il-bżieżaq għal użi u applikazzjonijiet industrijali u professjonali li ma jitqassmux lill-konsumaturi, inklużi l-mekkaniżmi ta’ dawn l-istikek.

7) Kontenituri għall-ikel imsemmi fit-taqsima A.2 magħmula mill-polistiren imwessa’.

8) Il-kontenituri għax-xorb magħmula mill-polistiren imwessa’, inklużi l-għotjien u t-tappijiet tagħhom.

9) It-tazzi għax-xorb magħmula mill-polistiren imwessa’, inklużi l-għotjien u t-tappijiet tagħhom.

C. Prodotti tal-plastik li jintużaw darba biss li huma soġġetti għal rekwiżiti ta’ ekodisinn.

Kontenituri għal xorb b’kapaċità ta’ mhux iktar minn tliet litri, jiġifieri, kontenituri użati biex iżommu likwidi, bħall-fliexken għax-xorb, inklużi l-għotjien u t-tappijiet tagħhom, u l-imballaġġi komposti għax-xorb, inklużi l-għotjien u t-tappijiet tagħhom, iżda mhux:

a) Il-kontenituri għax-xorb tal-ħġieġ jew tal-metall bl-għotjien u t-tappijiet magħmula mill-plastik.

b) Il-kontenituri għax-xorb maħsuba u użati għal ikel għal użi mediċi speċjali, kif iddefiniti fl-Artikolu 2(g) tar-Regolament (UE) Nru 609/2013 tal-Parlament Ewropew u tal-Kunsill tat-12 ta’ Ġunju 2013 dwar ikel maħsub għat-trabi u t-tfal żgħar, ikel għal skopijiet mediċi speċjali, u bħala sostitut tad-dieta kollha għall-kontroll tal-piż u li jħassar id-Direttiva tal-Kunsill 92/52/KEE, id-Direttivi tal-Kummissjoni 96/8/KE, 1999/21/KE, 2006/125/KE u 2006/141/KE, id-Direttiva 2009/39/KE tal-Parlament Ewropew u tal-Kunsill u r-Regolamenti tal-Kummissjoni (KE) Nru 41/2009 u (KE) Nru 953/2009, li huma fi stat likwidu.

D. Prodotti tal-plastik li jintużaw darba biss li huma soġġetti għar-rekwiżiti tal-immarkar

1) Pads, tampons iġjeniċi u applikaturi tat-tampons.

2) Biċċiet umdi, jiġifieri biċċiet imxarrba minn qabel għall-iġjene personali u għal użi domestiċi.

3) Prodotti tat-tabakk bil-filtri u filtri kkummerċjalizzati sabiex jintużaw flimkien ma’ prodotti tat-tabakk.

4) Tazzi għax-xorb.

E. Prodotti tal-plastik li jintużaw darba biss li huma soġġetti għal ġbir separat u għar-rekwiżiti tal-ekodisinn:

Fliexken għax-xorb b’kapaċità ta’ mhux iktar minn tliet litri, inklużi l-għotjien u t-tappijiet tagħhom, iżda mhux:

a) il-fliexken għax-xorb tal-ħġieġ jew tal-metall b’għotjien u t-tappijiet magħmula mill-plastik;

b) il-fliexken għax-xorb maħsuba u użati għall-ikel għal użi mediċi speċjali, kif iddefiniti fl-Artikolu 2(g) tar-Regolament (UE) Nru 609/2013, tal-Parlament Ewropew u tal-Kunsill, tat-12 ta’ Ġunju 2013, li huwa fi stat likwidu

F. Prodotti tal-plastik li jintużaw darba biss li huma soġġetti għall-Artikolu 45 dwar ir-responsabbiltà estiża tal-produttur u għall-Artikolu 46 dwar il-miżuri ta’ għarfien.

1. Prodotti tal-plastik li jintużaw darba biss li huma soġġetti għat-taqsima 2 tal-Artikolu 45 dwar ir-responsabbiltà estiża tal-produttur

1) Kontenituri għall-ikel, bħal kaxxi bl-għatu jew mingħajru, użati sabiex iżommu fihom ikel li:

a) Huwa maħsub għall-konsum immedjat, fuq il-post jew biex jittieħed post ieħor.

b) Normalment jittiekel fl-imballaġġ innifsu.

c) Huwa lest għall-konsum mingħajr ebda preparazzjoni oħra sussegwenti, bħal tisjir, togħlija jew tisħin, inklużi l-kontenituri għall-ikel użati għall-ikel ta’ malajr jew ikel ieħor lest għall-konsum immedjat, ħlief il-kontenituri għax-xorb, il-platti u l-imballaġġi u t-tgeżwir li fihom l-ikel.

2) Imballaġġi u tgeżwir manifatturati b’materjal flessibbli li fihom ikel maħsub għall-konsum immedjat fit-tgeżwir jew l-imballaġġ tiegħu stess mingħajr ebda preparazzjoni oħra sussegwenti.

3) Kontenituri għax-xorb b’kapaċità ta’ mhux iktar minn tliet litri, jiġifieri, imballaġġ użat sabiex iżomm likwidi, bħal fliexken għax-xorb, inklużi l-għotjien u t-tappijiet tagħhom, u l-imballaġġ kompost għax-xorb, inklużi l-għotjien u t-tappijiet tagħhom, iżda mhux il-kontenituri għax-xorb tal-ħġieġ jew tal-metall b’għotjien u tappijiet magħmula mill-plastik.

4) Tazzi għax-xorb, inklużi l-għotjien u t-tappijiet tagħhom.

5) Basktijiet tal-plastik ħfief, kif iddefiniti fid-Digriet Reġju 293/2018, tat-18 ta’ Mejju.

2. Prodotti tal-plastik li jintużaw darba biss li huma soġġetti għat-taqsima 3 tal-Artikolu 45 dwar ir-responsabbiltà estiża tal-produttur.

1) Biċċiet umdi, jiġifieri, biċċiet imxarrba minn qabel għall-iġjene personali u għal użi domestiċi

2) Bżieżaq, ħlief bżieżaq għal użi u applikazzjonijiet industrijali u professjonali, li ma jitqassmux lill-konsumaturi

3) Prodotti tat-tabakk bil-filtru, u filtri kkummerċjalizzati sabiex jintużaw flimkien ma’ prodotti tat-tabakk.